ยอดผู้ใช้สิทธิโครงการคนละครึ่ง วันแรกกว่า 2 ล้านคน มูลค่าการใช้จ่ายกว่า 500 ล้านบาท
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลังเปิดเผยว่า มาตรการรักษาระดับการบริโภคภายในประเทศ ปี 2565 ได้เปิดให้ประชาชนใช้จ่ายวันนี้เป็นวันแรก (1 กุมภาพันธ์ 2565) โดยโครงการคนละครึ่ง ระยะที่ 4 (ข้อมูล ณ เวลา 16.00 น.) มีผู้ใช้สิทธิแล้วจำนวน 2.4 ล้านราย ยอดการใช้จ่ายรวม 501.24 ล้านบาท แบ่งเป็นเงินที่ประชาชนจ่าย 253.43 ล้านบาท และรัฐร่วมจ่าย 247.81 ล้านบาท โดยมีประชาชนที่กดยืนยันเข้าร่วมโครงการคนละครึ่ง ระยะที่ 4 แล้ว จำนวน 16.93 ล้านราย ขณะที่โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 มีผู้ใช้สิทธิจำนวน 2.89 ล้านราย มียอดการใช้จ่ายรวม 573.54 ล้านบาท และโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 2 มีผู้ใช้สิทธิจำนวน 1.47 แสนราย มียอดการใช้จ่ายรวม 57.66 ล้านบาท มีผู้ใช้สิทธิทุกโครงการ รวม 5.44 ล้านราย และมียอดใช้จ่ายรวมทั้งหมด 1,132.44 ล้านบาทสำหรับประชาชนผู้เคยได้รับสิทธิโครงการคนละครึ่ง ระยะที่ 3 และประสงค์จะเข้าร่วมโครงการคนละครึ่ง ระยะที่ 4 สามารถกดยืนยันสิทธิเข้าร่วมโครงการฯ ผ่านแอปพลิเคชัน “เป๋าตัง” และสามารถเริ่มใช้จ่ายได้ทันทีหลังการกดยืนยันสิทธิเรียบร้อยแล้ว ส่วนประชาชนทั่วไปที่ไม่เคยเข้าร่วมโครงการ สามารถลงทะเบียนผ่านแอปพลิเคชัน “เป๋าตัง” หรือผ่านเว็บไซต์ www.คนละครึ่ง.com ได้ตั้งแต่วันที่ 10 กุมภาพันธ์ 2565 จนกว่าจะครบ 1 ล้านสิทธิ โดยสามารถเริ่มใช้จ่ายวันแรกในวันที่ 17 กุมภาพันธ์จนถึงวันที่ 30 เมษายน 2565